इसमें शाहरुख खान, उमर अब्दुल्ला शामिल; कुछ मृत लोगों को भी ब्लू टिक वापस मिला
Twitter Reinstated Blue Tick To Many Users Without Subscription - ट्विटर ने रविवार सुबह उन लोगों के ब्लू वैरिफिकेशन बैज लौटा दिए जिनके 1 मिलियन से ज्यादा फॉलोअर्स हैं। कुछ रिपोर्ट में ये दावा किया गया है।
ट्विटर ने रविवार सुबह उन लोगों के ब्लू वैरिफिकेशन बैज लौटा दिए जिनके 1 मिलियन से ज्यादा फॉलोअर्स हैं। कुछ रिपोर्ट में ये दावा किया गया है। दो दिन पहले यानी 21 अप्रैल को ट्विटर ने उस सभी के ब्लू टिक हटा दिए थे जिन्होंने ट्विटर ब्लू का सब्सक्रिप्शन नहीं लिया है। हालांकि अभी ये साफ नहीं है कि यूजर्स को ब्लू बैज वापस मिलना कोई ग्लिच है या नहीं।
क्रिकेटर एमएस धोनी, बॉलीवुड एक्टर शाहरुख खान समेत कई सेलिब्रिटीज जिनके अकाउंट से ब्लू टिक गायब हो गए थे, उनके अकाउंट पर अब दोबारा ब्लू टिक दिखने लगा है। इनके अलावा ब्लू टिक दोबारा मिलने वालों में कुछ ऐसे लोगों के नाम भी शामिल है जिनकी मौत हो चुकी है। इनमें सुशांत सिंह राजपूत, इरफान खान, ऋषि कपूर जैसे नाम शामिल हैं।
AFP, न्यूयॉर्क टाइम्स को भी टिक वापस मिला
कई ऑफिशियल मीडिया अकाउंट को भी सब्सक्रिप्शन लिए बिना ब्लू टिक वापस मिल गया है। इसमें AFP, न्यूयॉर्क टाइम्स जैसे ग्रुप शामिल है। इनके अलावा यूएस पब्लिक रेडियो एनपीआर और कनाडा का पब्लिक ब्रॉडकास्टर सीबीसी को भी टिक वापस मिल गया है।
पेमेंट नहीं करने पर भी उमर अब्दुल्ला को ब्लू टिक मिला
J&K के पूर्व मुख्यमंत्री उमर अब्दुल्ला का भी ब्लू टिक वापस आ गया है। अब्दुल्ला ने कहा कि उन्होंने ब्लू सब्सक्रिप्शन खरीदा नहीं है, इसके बावजूद उन्हें ब्लू टिक मिल गया है। वहीं जर्नलिस्ट निधि राजधान ने कहा कि उनका ब्लू टिक वापस आ गया है। इसके लिए उन्होंने पेमेंट नहीं किया है। सब्सक्रिप्सन नहीं लेने के बाद भी इन लोगों के अकाउंट के ब्लू टिक पर क्लिक करने पर मैसेज दिख रहा है कि उन्होंने ट्विटर ब्लू सब्सक्रिप्शन लिया है और फोन नंबर वैरिफाई किया है।
जैक डॉर्सी के 6.5 मिलियन फॉलोअर, फिर भी नहीं मिला ब्लू टिक
हालांकि ट्विटर के को-फाउंडर रहे जैक डॉर्सी को उनका ब्लू टिक वापस नहीं मिला है। जबकि डॉर्सी के ट्विटर पर 6.5 मिलियन फॉलोअर्स हैं। इससे पहले, ट्विटर के CEO एलन मस्क ने कहा था कि वह कुछ मशहूर हस्तियों के ट्विटर ब्लू सब्सक्रिप्शन के लिए पर्सनली पेमेंट कर रहे हैं। इनमें बास्केटबॉल स्टार लेब्रोन जेम्स, स्टार ट्रेक स्टार विलियम शैटनर और लेखक स्टीफन किंग शामिल थे। इन सभी ने कहा था कि वो ब्लू सब्सक्रिप्शन नहीं खरीदेंगे।
अमिताभ बच्चन और सचिन तेंदुलकर ने पेमेंट किया
कई सेलिब्रिटीज ऐसे भी हैं जिन्होंने ब्लू सब्सक्रिप्शन के लिए पेमेंट किया है। इनमें एक्टर अमिताभ बच्चन, क्रिकेटर सचिन तेंदुलकर शामिल हैं। इन्होंने खुद ट्विटर पर ब्लू टिक लिए जाने की जानकारी दी। मस्क की नई ट्विटर वैरिफिकेशन पॉलिसी से पहले, केवल नोटेबल फिगर्स ही ब्लू टिक प्राप्त कर सकते थे। ये इसलिए था ताकि कोई भी उन्हें प्लेफॉर्म पर इम्पर्सनेट न करे, लेकिन अब जिसके पास पैसा है, वह मोबाइल नंबर वैरिफाई कराकर ब्लू टिक खरीद सकता है।
लीगेसी ब्लू चेकमार्क हटाए जाने की आखिरी तारीख थी 20 अप्रैल
ट्विटर के मालिक एलन मस्क ने 12 अप्रैल को ऐलान किया था कि लीगेसी ब्लू चेकमार्क हटाए जाने की आखिरी तारीख 20 अप्रैल है। ब्लू सब्सक्रिप्शन में यूजर्स को ट्वीट एडिट करने, 1080p यानी HD क्वालिटी में वीडियो अपलोड करने, रीडर मोड और एक ब्लू चेकमार्क मिलता है। इसके अलावा रिप्लाई, मेंशन और सर्च में प्रायोरिटी मिलती है।
वेब यूजर्स के लिए ब्लू सब्सक्रिप्शन की कीमत 650 रुपए
मस्क 2023 के अंत तक ट्विटर को फाइनेंशियली मजबूत करना चाहते हैं। उन्होंने रेवेन्यू बढ़ाने के लिए ब्लू सब्सक्रिप्शन जैसी कुछ सर्विस को मॉडिफाई किया है। भारत में एंड्रॉयड और IOS वाले मोबाइल यूजर्स के लिए ब्लू सब्सक्रिप्शन सर्विस की कीमत 900 रुपए प्रति महीना है। वेब यूजर्स ब्लू सब्सक्रिप्शन सर्विस 650 रुपए महीने में ले सकते हैं।
